ลุ้นSETรีบาวด์รับตปท.สดใส คลายวิตกแบงก์งดค่าฟี-กลุ่มพลังงานหนุนหลังราคาน้ำมันพุ่ง
ลุ้นSETรีบาวด์รับตปท.เขียวยกแผง คลายกังวลแบงก์งดค่าฟี-กลุ่มพลังงานหนุนหลังราคาน้ำมันพุ่ง
30 มี.ค. 2561

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะรีบาวด์ขึ้นได้ในทิศทางเดียวกับตลาดหุ้นทั่วโลก โดยตลาดหุ้นในภูมิภาคเอเชียเช้านี้ส่วนใหญ่อยู่ในแดนบวก ยกเว้นตลาดหุ้นฮ่องกง, ตลาดหุ้นสิงคโปร์ และตลาดหุ้นฟิลิปปินส์ ที่ปิดทำการเนื่องในวัน Good Friday ซึ่งเป็นไปตลาดหุ้นสหรัฐฯ และยุโรป ที่ได้ปรับตัวขึ้น
ส่วนบ้านเรามองว่าหุ้นในกลุ่มแบงก์ขณะนี้ราคาได้สะท้อนความกังวลเรื่องการยกเลิกการเก็บค่าธรรมเนียมไปแล้ว  และไทยยังได้ต่ออายุโครงการสิทธิพิเศษทางภาษีศุลกากรเป็นการทั่วไป (GSP) จากสหรัฐฯไปอีกจนถึงปี 63 รวมไปถึงราคาน้ำมันที่ดีดตัวขึ้นน่าจะช่วยหนุนหุ้นในกลุ่มพลังงานได้ในวันนี้ นอกจากนี้เมื่อวานนี้ดัชนีฯพอลงมาทดสอบแนว 1,758 จุด ซึ่งเป็นจุด Low เดิมก็มีแรงซื้อคืนกลับเข้ามา
พร้อมให้แนวรับ 1,756-1,760 จุด ส่วนแนวต้าน 1,775-1,780 จุด
ด้าน บล.ฟินันเซีย ไซรัส คาด SET วันนี้มีโอกาสเกิด Technical Rebound ระยะสั้น จากการดีดตัวขึ้นหลังจากลงไปทดสอบแนวรับสำคัญ 1,760 จุด ขณะที่บรรยากาศการลงทุนเช้านี้ค่อนข้างผ่อนคลายขึ้น อย่างไรก็ตามเรามองกรอบการบวกระยะนี้จะไม่กว้างนักเนื่องยังต้องติดตามปัจจัยทั้งในเป็นราย Sector และต่างประเทศ โดยเฉพาะประเด็นเจรจาทางการค้า จึงมองว่าระยะนี้เน้นพักเงินในหุ้น Domestic Play ที่มีความ Defensive เช่น กลุ่มโรงพยาบาลและกลุ่มท่องเที่ยวน่าจะปลอดภัยกว่า